A Bizottság irányelve

(1974. május 2.)

a takarmánynövényekben és a gabonavetőmagokban az "Avena fatua" előfordulása különleges feltételeinek megállapításáról

(74/268/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1973. december 11-i tanácsi irányelvvel [1] módosított, a takarmánynövény-vetőmagok forgalmazásáról [2] és a gabonavetőmagok forgalmazásáról [3] szóló, 1966. június 14-i tanácsi irányelvekre és különösen azok 11. cikkére,

mivel a fent említett irányelvek meghatározzák a takarmánynövény-vetőmagokban és a gabonavetőmagokban az Avena fauta előfordulására vonatkozó tűréshatárokat;

mivel ezek a tűréshatárok túl magasnak tűnnek bizonyos követelmények tekintetében, ebből következően a fent említett irányelvek rendelkeznek az Avena fatua előfordulására vonatkozó különleges feltételeknek megfelelő vetőmagok esetében alkalmazandó kiegészítő jelölésekről;

mivel az ezzel kapcsolatban meghatározott különleges feltételek kielégítik a fent említett követelményeket, miközben figyelembe veszik a vetőmagok termesztésének és ellenőrzésének lehetőségeit;

mivel az ezen irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságánnk véleményével,

ELFOGADTA EZT AZ IRÁNYELVET:

1. cikk

A tagállamok kérésre kiadják a takarmánynövény-vetőmagok forgalmazásáról szóló irányelv 11. cikkében meghatározott hivatalos tanúsítványt

a) a búzaszemnél nem kisebb méretű vetőmagok esetében, amennyiben egy, a fent említett irányelv 7. cikke rendelkezéseinek megfelelően vett, legalább 500 grammos minta a hivatalos vizsgálat idején mentes az Avena fatua-tól;

b) a búzaszemnél kisebb méretű vetőmagok esetében,

- amennyiben a termény a fent említett irányelv I. melléklete rendelkezéseinek megfelelően elvégzett szántóföldi ellenőrzés idején mentes az Avena fatua-tól, és ha a fent említett irányelv 7. cikke rendelkezéseinek megfelelően vett, legalább 100 grammos minta a hivatalos vizsgálat idején mentes az Avena fatua-tól, vagy

- ha a fent említett irányelv 7. cikke rendelkezéseinek megfelelően vett, legalább 300 grammos minta a hivatalos vizsgálat idején mentes az Avena fatua-tól.

2. cikk

(1) A tagállamok kiadják a gabonavetőmag forgalmazásáról szóló irányelv 11. cikkében meghatározott hivatalos tanúsítványt,

- amennyiben a termény a fent említett irányelv I. melléklete rendelkezéseinek megfelelően elvégzett szántóföldi ellenőrzés idején mentes az Avena fatua-tól, és ha a fent említett irányelv 7. cikke rendelkezéseinek megfelelően vett, legalább 1 kilogrammos minta a hivatalos vizsgálat idején mentes az Avena fatua-tól, vagy

- ha a fent említett irányelv 7. cikke rendelkezéseinek megfelelően vett, legalább 3 kilogrammos minta a hivatalos vizsgálat idején mentes az Avena fatua-tól.

3. cikk

A tagállamok előírhatják, hogy a hivatalos tanúsítvány az 1. cikk b) pontjában és a 2. cikkben meghatározott két eset közül csak az egyik esetben kerül kiadásra.

4. cikk

A tagállamok legkésőbb 1974. július 1-je előtt hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot, aki tájékoztatja erről a többi tagállamot.

5. cikk

Ennek az irányelvnek a tagállamok a címzettjei.

Kelt Brüsszelben, 1974. május 2-án.

a Bizottság részéről

François-Xavier Ortoli

az elnök

[1] HL L 356., 1973.12.27., 79. o.

[2] HL 125., 1966.7.11., 2298/66. o.

[3] HL 125., 1966.7.11., 2309/66. o.

--------------------------------------------------